**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.10.2017, ora 8.00 – 02.10.2017, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 02.10.2017, ora 7.00**

**RÂURI**

Debitele au fost în general staţionare, exceptând râurile din bazinele hidrografice: Vişeu, Iza, Tur, Someş, Crişuri şi cursul mijlociu şi inferior al Mureşului, unde au fost în scădere uşoară.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele: Vișeu, cursurile superioare ale Siretului şi Bistriţei, cursurile inferioare ale Begăi, Buzǎului și mai mici (sub 30% din normalele lunare) pe Bârlad, bazinul superior al Jijiei și pe unele râuri din bazinul Someşului, Mureșului, Oltului și Argeșului superior.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general staţionare, exceptând cursul inferior al Mureşului unde vor fi în scădere uşoară.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 01 – 02.10.2017 a fost în scădere, având valoarea de 5000 m3/s, peste media multianuală a lunii octombrie (3850 m3/s).

În aval de Porţile de Fier, debitele au fost în scădere pe sectorul Gruia – Olteniţa şi în creştere pe sectorul Călăraşi – Tulcea.

Debitul la intrarea în ţară (secţiunea Baziaş) va fi în scădere (4700 m3/s).

În aval de Porţile de Fier, debitele vor fi în scădere pe sectorul Gruia – Cernavodă şi în creştere pe sectorul Vadu Oii – Tulcea.

**2.** **Situaţia meteorologică în intervalul 01.10.2017, ora 8.00 – 02.10.2017, ora 6.00**

**ÎN ŢARĂ**

Vremea a fost, în continuare, mai rece decât în mod normal la această dată, în special în regiunile sudice și de răsărit, unde au fost abateri negative de până la 5...6 grade. Cerul a fost variabil spre parțial noros, în sud-estul țării; în cursul zilei și în sudul extrem, iar noaptea în zona deluroasă din nordul Moldovei și mai mult senin în rest. Vântul a suflat slab și moderat, cu unele intensificări în Dobrogea, iar izolat și în sudul Banatului și în Muntenia. Temperaturile maxime au fost cuprinse între 12 grade la Darabani, Ștefănești și Cotnari și 20 de grade la Caransebeș. La ora 06.00, valorile termice se încadrau între -6 grade la Miercurea Ciuc și 13 grade la Moldova Nouă. S-a produs, din nou, brumă în cea mai mare parte a Transilvaniei, pe arii restrânse în Moldova și în Maramureș și izolat în Muntenia.

***Observații: în intervalul de diagnoză au fost în vigoare 2 atenționări, cod galben, pentru fenomene meteorologice imediate, câte una emisă de SRPV Cluj și SRPV Sibiu.***

**LA BUCUREŞTI**

Vremea s-a menținut rece, pentru această dată. Cerul a fost variabil, mai mult senin noaptea, iar vântul a suflat slab și moderat. Temperatura maximă a fost de 17 grade la Afumați, 18 grade în Băneasa și 19 grade la Filaret. La ora 06.00, se înregistrau 3 grade la stația meteo Băneasa și 5 grade la Filaret și la Afumați.

**3. Prognoza meteorologică în intervalul 02.10.2017, ora 8.00 – 03.10.2017, ora 8.00**

**ÎN ŢARĂ**

Doar în Dobrogea, vor mai fi unele înnorări, în cursul zilei, iar în celelalte regiuni, cerul va fi mai mult senin. Din punct de vedere termic, vremea va fi mai rece decât în mod obișnuit la această dată, cu precădere în sudul, estul și local în centrul țării, deși temperatura aerului va crește ușor. Astfel, maximele se vor încadra între 14 și 20 de grade, iar minimele vor avea valori de la -7...-6 grade în depresiunile Carpaților Orientali, până la 11 grade pe litoral. Vântul va sufla slab și moderat. Dimineața și noaptea, izolat, va fi ceață, iar în Maramureș, Transilvania, jumătatea de nord a Moldovei și pe spații mici din nordul Munteniei, se va produce brumă.

**LA BUCUREŞTI**

Vremea va fi mai rece decât în mod obișnuit la această dată. În condițiile unui cer mai mult senin, temperatura maximă se va situa în jurul valorii de 18 grade, iar cea minimă va fi de 5....7 grade, mai scăzută în zona periferică. Vântul va sufla, în general, slab.

***II. CALITATEA APELOR***

Nu s-au înregistrat evenimente deosebite.

***II. CALITATEA MEDIULUI***

**1. În domeniul aerului**

Nu s-au înregistrat evenimente deosebite.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**